Meer as R1 miljard vir bevegting van geweld teen vroue bewilligPres. Cyril Ramaphosa. (Foto: GCIS) Die regering het ‘n bykomende sowat R1,1 miljard bewillig vir die bekamping van geslagsgeweld, het pres. Cyril Ramaphosa in die parlement aangekondig. Hy het die presidensiële debat oor geweld teen vroue ingelei, en het ook gepraat oor geweldpleging teen buitelanders in Suid-Afrika. Volgens Ramaphosa is daar ‘n donker, swaar skadu wat hang oor die land, en ‘n gewelddadige, brutale oorlog wat woed, waarin 2 700 Suid-Afrikaanse vroue en ‘n duisend Suid-Afrikaanse kinders verlede jaar vermoor is, meestal deur mense wat hulle geken het. “Dit is mans wat dit doen. Dit is ‘n mansprobleem,” het Ramaphosa gesê. Hy het gesê die situasie is ‘n noodtoestand en het insette van politieke partye gevra oor hoe om dit te bekamp. Voorts het Ramaphosa ‘n nasionale strategiese plan met vyf onderafdelings teen geweld op vroue en kinders aangekondig. Die onderafdelings is stappe om geweld teen vroue te verhoed. ‘n Versterkte strafregstelsel, die verskerping van wette, versorging van slagoffers en ekonomiese bemagtiging van vroue. Meer hanteringspakke vir die behandeling van verkragtingslagoffers sal aan polisiestasies verskaf word en meer bewusmakingsveldtogte oor vroueregte en respek vir vroue sal by mansorganisasies en in tronke van stapel gestuur word. Vroueregte sal ‘n belangriker plek in neem in die lewensoriëntasie-kurrikulum in skole en sensitiwiteitsopleiding vir die polisie, staatsaanklaers en landdroste sal vermeerder word. Meer howe vir seksuele oortredings word ingestel en die uitskakeling van agterstande met hofsake oor geslagsgeweld asook by forensiese laboratoriums is prioriteit. Die president het erken dat die regering se vorige pogings om geweld teen vroue hok te slaan, misluk het. Hy het bevestig dat beplan word om wette aan te pas sodat diegene wat skuldig bevind word aan seksuele misdade, nie parool kry nie. Die regering sal ook groter aandag gee aan die beskerming van die gay gemeenskap en die president sal met universiteitsrektore vergader oor die veiligheid van vrouestudente op kampusse. Laastens het Ramaphosa gevra dat mense nie wegkyk van seksistiese gedrag of dit kondoneer nie. Oor aanvalle op buitelanders in Suid-Afrika het die president gesê dit vind te gereeld plaas en word deur fopnuus en ander xenofobiese leuens aangeblaas. Dit ontwrig sake-ondernemings en skrik beleggers af. Suid-Afrikaners moet leer om ander mense se menseregte te respekteer. Hy het toegegee dat onwettige immigrasie en misdaad deur buitelanders ‘n probleem is en belowe om korrupte doeane-amptenare aan die man te bring. Hy het ‘n taakspan bestaande uit oudpres. Joaqim Chissano van Mosambiek en oudpres. Jakaya Kikwete van Tanzanië aangestel om aanvalle op buitelanders in Suid-Afrika te ondersoek. Opposisieleiers het hulle sterk uitgespreek tydens die debat. Die DA-leier, Mmusi Maimane, het gesê die land verloor rigting en stort inmekaar. Skuldigbevindings volg in slegs 5% van verkragtingsake. Hy het die name van onlangs vermoorde vroue uitgelees en gesê ‘n “nee beteken nee”-program moet in skole ingestel word. Namens die EFF het Veronica Mente gesê vroue moet self kan besluit wat met hul liggame gebeur. Die IVP-LP Liezl van der Merwe het gesê die regering doen te min teen geweld op vroue, en dat dit nie reg is dat R10 per dag deur die regering bestee word op vroue in skuilings terwyl R350 per dag aan mans in tronke bestee word deur die staat nie. Dr. Pieter Groenewald, leier van die VF Plus, het gesê respek is nodig, en dat geweldenaars nie ontsag het vir die polisie nie. Hy het gevra dat die polisie se spesialiseenhede weer ingestel word.